Sawise Pak Bayan mundur, ana pensiunan pegawe Pemda asmane Pak Bambang, sing wis wiwit ngumpulake sedulur-sedulure lan tangga-tanggane kanggo mbentuk tim sukses utawa kadher. Ngerti-ngerti bengi candhake gendheng omahe padha rontok, pecah, dibalangi watu dening preman-preman kongkonane Pak Marno. Ora mung kuwi. Bengi candhake maneh, ngarep omahe disatroni bocah-bocah brandhalan, dikepung bocah-bocah ora nggenah nggeber-nggeber gas montore sing wis dicopot sarangan knalpote, karo bengak-bengok ngancam Pak Bambang sakulawarga. Dhasar bocah-bocah kuwi sadurunge wis digawe mendem omben-omben minuman keras, solahe bedhigasan urakan kaya buta rambut gimbal nggegilani.